רוני נומה

רוני נומה (נולד ב-2 באוקטובר 1966) הוא קצין צה"ל במילואים בדרגת אלוף. שימש מפקד פיקוד המרכז, מפקד מפקדת העומק, מפקד המכללה הבין-זרועית לפיקוד ולמטה, מפקד המרכז הלאומי לאימונים ביבשה, מפקד עוצבת סיני, מפקד עוצבת האש ומפקד חטיבת הנח"ל.

== ביוגרפיה ==
נומה התגייס לצה"ל בשנת 1985, והתנדב לחטיבת הצנחנים. עבר מסלול הכשרה כלוחם וקורס חובשים, קורס מ"כים חי"ר וקורס קציני חי"ר. עם סיום הקורס שב לחטיבה ושימש כמפקד מחלקה. לאחר מכן שימש כקצין המבצעים של עוצבת חיצי האש. בהמשך עבר ליחידת שלדג ומונה למפקד פלגה. נומה שימש כקצין אג"ם של היחידה, בין היתר בעת מבצע דין וחשבון, וכסגן מפקד יחידת שלדג, בין היתר במבצע ענבי זעם.

בשנת 1997 הועלה לדרגת סא"ל ומונה למפקד יחידת דובדבן, ושימש בתפקיד עד שנת 1999. בהמשך מונה למפקד יחידת שלדג, ושימש בתפקיד בין השנים 1999–2001. באוגוסט 2000 פיקד על כוח מן היחידה, אשר הוזנק לכפר א-סירה א-שמליה, לאחר ירי דו-צדדי שהתרחש במסגרת מבצע סימפוניית החיים. הכוח בפיקודו הוטס לאירוע במסוקים וסייע בפינוי הנפגעים. בנובמבר 2000 ביצעה היחידה בפיקודו מבצע סיכול ממוקד והרגה את ג'מאל עבד א-ראזק, מפקד גדודי חללי אל אקצה ברפיח. משאית חסמה את הרכב שבו נסע א-ראזק, בסמוך לצומת מורג, ולוחמי היחידה שהתחבאו בתוכה ירו בו ובסייען שלו למוות מטווח קרוב. לאחר מכן שב לחטיבת הצנחנים ומונה למפקד גדוד 202 בין השנים 2001–2002, והוביל אותו בלחימה כנגד הטרור הפלסטיני באינתיפאדה השנייה, בין היתר במבצע חומת מגן.
בבוקר 31 באוקטובר 2001 בטול כרם, עבדאללה ג'ארושי יצא מבית אחותו, הלך לעבר מכוניתו, וכשהתניע את המנוע נורו לעברו שתי יריות צלפים ממרחק של כ-600 מטרים. אחת פגעה בקיר הבית, השנייה פגעה בחזהו והרגה אותו. נומה היה מפקד הגדוד בגזרה, אז בדרגת סגן אלוף. הוא נחקר בפרשה, וחרף סתירות בולטות בעדותו, הוחלט לסגור את התיק. בתיק הזה נחקר גם פקודו דאז, אופיר סופר, לימים שר הקליטה. הפרקליטות החליטה לסגור את התיק ב-2008, שבע שנים אחרי המקרה, ונתנה להחלטה שלוש סיבות. הראשונה הייתה התיישנות. השנייה הייתה שהחיילים האמינו שג'ארושי מסכן אותם. השלישית היא הסתירות בעדויות שני המפקדים הבכירים, נומה וסופר, שאינן מאפשרות לקבוע מי מהם נתן את ההוראה לירות. המוקד להגנת הפרט ו"יש דין" דרשו להעמיד לדין את האחראים להרג, ועתירה של המוקד והמשפחה הגיעה לבג"ץ. ב-2013 בג"ץ מחק את העתירה.<ref></ref>

בשנת 2002 הועלה לדרגת אל"ם ומונה למפקד חטיבת בנימין, ושימש בתפקיד עד שנת 2004.

ב-26 באוגוסט 2004 מונה למפקד חטיבת הנח"ל, ושימש בתפקיד עד מאי 2006, החטיבה תחת פיקודו השתתפה בין היתר בפעילות המבצעית בשטחי איו"ש ובמהלך יישום תוכנית ההתנתקות ביישובי צפון השומרון ובהם חומש.

לאחר מכן מונה לעוזר הרמטכ"ל, דני חלוץ וגבי אשכנזי, בין השנים 2006–2008.

בנובמבר 2008 הועלה לדרגת תא"ל ומונה למפקד עוצבת האש ובמקביל למפקד צוות בקורס מפקדי חטיבות, ושימש בתפקידיו עד 18 במאי 2011. בסיום התפקיד יצא ללימודים.

ביולי 2012 מונה למפקד המרכז הלאומי לאימונים ביבשה ובמקביל למפקד עוצבת סיני. במסגרת תפקידו עמד בראש ועדה צה"לית לבחינת מודל שירות המילואים, וגיבוש המלצות להתאמתו לאתגרים העומדים בפני צה"ל. בתפקידיו שימש עד שנת 2014.

ב-29 בספטמבר 2014 הועלה לדרגת אלוף ומונה למפקד מפקדת העומק ובמקביל למפקד המכללה הבין-זרועית לפיקוד ולמטה, וסיים את תפקידיו ב-26 בפברואר 2015.

ב-25 במרץ 2015 מונה למפקד פיקוד המרכז, ושימש בתפקיד עד 7 במרץ 2018. לאחר תפקיד זה, ביקש מהרמטכ"ל להשתחרר מצה"ל.

בדצמבר 2019 מונה נומה בהיותו אלוף במיל' כראש צוות בדיקה של נתוני הגיוס לצה"ל בין השנים 2011–2018, לאחר שדווח באמצעי התקשורת על זיוף מכוון של מספר המתגייסים החרדים על ידי אגף כח האדם, כפי שנמסר לדרג המדיני<ref> ; ; [https://dcx.walla.co.il/walla_news_files/e96ed478dab8595a7dbda4cbcbee168f.pdf צוות הבדיקה בנושא נתוני גיוס חרדים לצה"ל - דו"ח מסכם]</ref>.

במרץ 2020 מונה לנהל את משבר הקורונה בעיר בני ברק בעקבות התפרצות מוגברת של מגפת הקורונה בעיר.

היה מועמד לשמש כממונה (פרויקטור) הלאומי למאבק בנגיף הקורונה בישראל, אך בחודש יולי 2020 הסיר את מועמדותו לאחר שלא קיבל את הסמכויות שדרש ממשרד הבריאות<ref></ref>. בסופו של דבר הפך לממונה הקורונה במגזר החרדי במשרד הבריאות. במאי 2020 מונה על ניהול מוצר חדש של חברת הסייבר המודיעיני 'קובוובס'<ref></ref>.

בחודשים יוני-נובמבר 2021 שימש כממונה הקורונה בנמל התעופה בן-גוריון.

במאי 2023 השתתף בתוכנית הטלוויזיה התיעודית "מדורות השבטים" של כאן 11<ref></ref>.

באוגוסט 2023 עתר לבית המשפט כנגד חוק יסוד השפיטה עילת הסבירות.

ב-12 באוקטובר 2023 במהלך מלחמת חרבות ברזל לאחר הטבח שביצעו אנשי חמאס ביישובי עוטף עזה, מונה לעמוד בראש הגוף לשיקום התשתיות ביישובי העוטף.

== קישורים חיצוניים ==

* עפר שלח, [http://www.fresh.co.il/vBulletin/showpost.php?p=4454836&postcount=1 מדבר מהשטח: הכל אישי על אל"ם רוני נומה], ידיעות אחרונות "המוסף לשבת", 5 במאי 2006, עמודים 26 - 27, כפי שהועלה באתר פרש
* 
* 
* 
* 
* אל"ם רומן גופמן, [https://www.idf.il/אתרים/מרכז-דדו/גיליון-33-מצביאות/תיאטרון-המצביאות-אלמ-גופמן/#_ftnref32, מפקד פיקוד מרכז האלוף רוני נומה בהסלמת "גודל השעה"], בין הקטבים
* 
* 
; מכתביו:
* 
* 

== הערות שוליים ==

קטגוריה:מפקדי יחידת שלדג
קטגוריה:מפקדי חטיבת הנח"ל
קטגוריה:מפקדי יחידת דובדבן
קטגוריה:עוזרי הרמטכ"ל
קטגוריה:מפקדי עוצבת האש
קטגוריה:מפקדי המרכז הלאומי לאימונים ביבשה
קטגוריה:מפקדי המכללה לפיקוד ולמטה
קטגוריה:מפקדי עוצבת סיני
קטגוריה:מפקדי פיקוד העומק
קטגוריה:מפקדי חטיבת בנימין
קטגוריה:מפקדי פיקוד המרכז
קטגוריה:אלופי צה"ל
קטגוריה:מפקדי גדודים בחטיבת הצנחנים
קטגוריה:בוגרי האוניברסיטה לביטחון לאומי
קטגוריה:זוכי אות אביר איכות השלטון
קטגוריה:מלחמת חרבות ברזל: אישים
קטגוריה:ישראלים שנולדו ב-1966